SKRIFTLIG FORESPØRGSEL P-0899/00

af Theresa Villiers (PPE-DE) til Kommissionen

(16. marts 2000)

Om: Skattepolitikgruppen

1. Vil Kommissionen venligst oplyse, hvad der er Skattepolitikgruppens opgave, og hvordan den er sammensat?

2. Hvad blev drøftet på Skattepolitikgruppens tiende møde den 2. marts 2000, hvilke konklusioner blev der draget, og hvem var til stede under dette møde?

3. Hvornår er Skattepolitikgruppens tidligere møder afholdt, hvad blev der drøftet på disse, og hvilke konklusioner blev der draget?

4. Hvilke fremtidige møder er der planlagt i Skattepolitikgruppen, og hvilke spørgsmål skal drøftes på disse?

5. Vil Kommissionen med henblik på at sikre transparens give Parlamentet referater fra disse møder samt alle dokumenter, der har dannet grundlag for drøftelserne?

Svar afgivet på Kommissionens vegne af Frederik Bolkestein

(11. april 2000)

1. Skattepolitikgruppen er en arbejdsgruppe bestående af personlige repræsentanter for finansministrene (to for hver), der drøfter europæiske beskatningsspørgsmål ud over de konkrete forslag, der behandles i Rådet. Gruppen sætter Kommissionen og medlemsstaterne i stand til at få et strategisk overblik over skattepolitikkerne og til at sikre den nødvendige forbindelse mellem skattepolitikken og andre politikker. Den kommissær, der har ansvar for skatter og afgifter, fører forsædet.

Gruppen blev oprettet i kølvandet af Kommissionens rapport af 22. oktober 1996 om udviklingen i skatte- og afgiftssystemerne i Den Europæiske Union(1). I denne rapport foreslog Kommissionen, at en mere permanent og strategisk gruppe på højt plan tilvejebragte den nødvendige oversigt over diverse skattepolitiske problemer, samtidig med at den kunne give de nødvendige impulser med henblik på løsning af afgørende spørgsmål. Det Europæiske Råds accept heraf i Dublin den 13. til 14. december 1996 understregede medlemsstaternes tilslutning til denne styrkelse af samarbejdet. Skattepolitikgruppen er efterfølgeren for den arbejdsgruppe på højt plan vedrørende skatter og afgifter, der var blevet nedsat efter det uformelle ØKOFIN-rådsmøde i Verona i 1996.

2. På det tiende møde i Skattepolitikgruppen var der først og fremmest en dybtgående drøftelse af en ny strategi til forbedring af forvaltningen af momssystemet inden for rammerne af det indre marked. Denne drøftelse var meget konstruktiv og nyttig. Gruppen kunne dog ikke blive enig om nogen formelle konklusioner, hvilket er normalt for dens arbejdsområde.

3. De foregående møder i Skattepolitikgruppen blev afholdt den 11. marts 1997, den 6. maj 1997, den 20. juni 1997, den 18. september 1997, den 20. oktober 1997, den 24. februar 1998, den 3. juli 1998, den 12. november 1998, den 8. marts 1999 og den 2. marts 2000.

I begyndelsen fokuserede arbejdsgruppen meget på spørgsmålet om (skadelig) skattekonkurrence, hvilket mundede ud i, at Rådet (ØKOFIN) den 1. december 1997 vedtog en pakke af skatte- og afgiftsbestemmelser. På de senere møder har gruppen behandlet mange forskellige spørgsmål, f.eks.: overvågning af den økonomiske reform og strukturreformen; beskatning af supplerende pension og livsforsikringer; e-handel opfølgning af den tværministerielle konference i Ottawa den 7. oktober 1998; beskatning af energiprodukter; moms og SLIM.

4. Det næste møde i Skattepolitikgruppen vil sandsynligvis finde sted i begyndelsen af maj 2000. Det vil blive centreret om en drøftelse af revisionen af adfærdskodeksen om erhvervsbeskatning.

5. Den grundlæggende tanke med Skattepolitikgruppen er at åbne mulighed for en uformel udveksling af synspunkter mellem topembedsmænd fra Kommissionen og medlemsstaterne om væsentlige EU-skattepolitiske spørgsmål, uden at gruppen behøver at formulere nogen officielt bindende udtalelse. Derfor udsendes der hverken officielle skriftlige resuméer eller konklusioner af møderne. Af samme grund er gruppen blevet enig om ikke at offentliggøre de kortfattede arbejdsdokumenter, der lejlighedsvis udarbejdes til styring af drøftelserne om specifikke spørgsmål. Kommissionen vil dog gerne holde Parlamentet og især dets Udvalg om Økonomi og Valutaspørgsmål regelmæssigt orienteret om resultaterne af Skattepolitikudvalgets møder.

(1) KOM(96) 546 endelig udg.